Pique: - Trenger nye måter å angripe på
- Vi har holdt fast ved spillestilen vår, og Tata (trener Gerardo Martino) vil gjøre noen endringer, sier midtstopperen. Det spanske storlaget måtte finne seg i å bli kritisert etter 0-7-tapet sammenlagt for Bayern München i mesterligaens semifinale i vår. - Vi trenger mer tid. Vi prøver å finne balansen mellom å spille mer direkte og å spille som vi pleier. Men det går riktig vei, sa Pique kvelden før åpningskampen mot Ajax hjemme på Camp Nou. Barcelonas såkalte tiki-taka-stil var en enorm suksess under Josep Guardiola fra 2008/09-sesongen. Siden det har laget vunnet mesterligaen to ganger, men Bayern München viste til gagns at det er mulig å knekke Barca-koden. - Rivalene våre vet nå hva vi gjør. Det gjør det vanskelige for oss å vinne. Vi trenger å finne nye måter å angripe på, mener Pique.Laget har startet forsvaret av ligatittelen med fire seirer på fire kamper. Men defensive kollapser i annen omgang, særlig i lørdagens 3-2-seier over Sevilla, har gjort Barcelona sårbare. - Vi har hatt markeringsproblemer på dødballer. Det er ikke et spørsmål om kapasitet i forsvaret, men om fysisk styrke. Siden vi ikke kan gjøre noe med det, må vi forsvare oss så godt vi kan, uttalte trener Martino. Argentineren ønsker et mer direktespillende Barcelona-lag, og et lag som slår mer langt, men det vil gi større risiko for å miste ballen. Dermed må spillerne jobbe mer tilbake for å dekke opp. - Nå må de løpe mye tilbake. Vi må bli mer solide slik at alle kan løpe litt mindre.Storstjernen Lionel Messi er blant dem som tidligere har manet til tålmodighet tross det ydmykende semifinaletapet for Bayern. - Du kan ikke vinne alt hvert år. Alle trenere og motstandere studerer oss for å finne en måte å slå oss på, men vi kan ikke miste hodet. Vi må beholde roen, sa han etter sesongslutt i mai.
Ifølge Barcelona-forsvarer Gerard Pique vil laget forsøke å gjøre endringer for ikke å være så forutsigbare i angrepsspillet.